讀易
作者：呂本中
朝代：宋

paragraphs: 春温瘡疥繁，衣敝蟣蝨細。
頹然坐南軒，讀易初有味。
初看象數殊，忽此爻彖異。
紛紛者衆說，行各半途滯。
大言累千百，雜說記一二。
坐令天人分，復以小大計。
或強出枝葉，或自起旒贅。
孰能言語表，能使意獨至。
空中本無華，眼病因有翳。
沈思忽有得，是則入精義。
吾生晚聞道，歲月今少憩。
遺經日在眼，似足了一世。
臨流濯垢衣，尚勿惜餘棄。